Centrul de Resurse pentru participare publică, un ONG care militează pentru drepturile cetăţenilor, a câștigat astăzi procesul împotriva Primăriei Sectorului 5 pentru nerespectarea Legii 544/2001 cu privire la nepublicarea bugetului local al sectorului 5 pe anul 2014. Astfel, Primăria este obligată să trimită ONG-ului bugetul pe anul 2014 în termen de 30 de zile. Decizia poate fi atacată cu recurs.

Încă de la începutul anului 2014, CeRe a adresat nenumarate solicitari Primăriei Sectorului 5 cerând bugetul local și publicarea acestuia pe pagina web a instituției, așa cum prevede Legea 544/2001 privind liberul acces la informaţiile de interes public, însă nu au primit niciun răspuns.

„Au fost date peste 100 de telefone la direcțiile de buget, finanțe, informații publice ale primăriei și au fost făcute nenumărate solicitări scrise și la fața locului. În tot acest timp, Primăria Sectorului 5 a refuzat să furnizeze bugetul local. În septembrie 2014, CeRe a dat în judecată instituția și astăzi, după 7 luni, a primit câștig de cauză. Primăria Sectorului 5 este obligată să furnizeze bugetul local în termen de 30 de zile. Transparența instituțiilor publice este un factor principal pentru democrație, iar banii publici ar trebui cheltuiți și planificați în văzul lumii, așa că a pune la dispoziția cetățenilor bugetele în format deschis este o obligație pe care instituțiile ar trebui să o respecte, iar pe care noi, cetățenii, să o urmărim și să o cerem respectată”, spun reprezentanţii ONG-ului.

Pe 14 martie 2015, instanţa supremă a decis arestarea preventivă a primarului Marian Vanghelie, în dosarul în care este acuzat de luare de mită pentru favorizarea firmelor omului de afaceri Marin Dumitru în atribuirea unor contracte de lucrări publice ale Primăriei Sectorului 5. Marian Vanghelie este acuzat de abuz în serviciu, luare de mită şi spălare de bani.